37 Trofeu Ciutat de Gandia
24 agost 2021

## 37 Trofeu Ciutat de Gandia24 agost 2021Última actualització: 24 agost 2021

![](../gestion/img/76e86466659be5037182c493eb3a17a6fbad704150c2d42d6b05f8c55dbfa450.jpg)  
  

La **regidora d’Esports, Lydia Morant**, acompanyada pel **president del CF Gandia, Jesús Sendra**, han presentat aquest matí el 37 Trofeu Ciutat de Gandia que enfrontarà el dimarts 31 d’agost a les 20.00 hores en l'estadi Guillermo Olagüe al CF Gandia i a C.F. Cullera. Prèviament, a les 18.00 hores es farà en la Col·legiata l'ofrena de flors a la Patrona de Gandia i a les 19.30 hores l'estadi Guillermo Olagüe acollirà la presentació oficial del primer equip.  

Morant ha volgut _“convidar la ciutadania a que acudisca, ara que ja es pot accedir als camps amb totes les mesures de seguretat sanitàries, a acompanyar el seu equip en la presentació oficial”._

  
Per la seua banda, Sendra ha recordat que la primera edició del torneig es va celebrar l'any 1974 per a inaugurar les torres de llum de l’estadi, construit en 1967. En la primera edició hi van participar el Real Madrid Castilla (qui va resultar guanyador), el Huracán de Montevideo i el CF Gandia. Durant les gairebé quatre dècades d'història han estat molts els clubs estatals (Real Madrid, Betis, Sabadell, Rayo Vallecano, Numancia, Las Palmas, Albacete, Villareal...) i de tot el territori valencià (Alzira, Ontinyent, Alcoià, Olímpic de Xàtiva, Dénia, València B, Huracán..), de Primera i Segona Divisió, els que han participat en el trofeu. També equips estrangers, entre ells la Universitat de Califòrnia. _“Estaríem en la 47 edició si no haguera deixat de realitzar-se durant una dècada per diferents causes._ _Quan vam arribar, una de les coses que teníem clares des de la nova directiva era tornar a organitzar aquest trofeu i recuperar el seu prestigi_".

        Pel que fa al rival d’aquesta edició, el CF Cullera, Sendra ha posat en valor que es tracta d’un equip gairebé centenari (1924) i, per tant, amb molta solera al futbol valencià. A hores d’ara jugarà en Primera Regional, però fins i tot ha arribat a militar en 3a Divisió i promocionar l’ascens a 2a B.  

**75 aniversari del CF Gandia**

El 26 de febrer de 2022 el CF Gandia celebrarà el 75 aniversari del seu naixement l’any 1947. Per a commemorar-ho, el club ha organitzat tota una sèrie d’actes que es presentaran a finals del mes de gener. _“Estem basant-nos en el guió que tant d’èxit va tindre en el 70 aniversari, però amb novetats que ja anunciarem. Tot i que el colofó seria l’ascens a la Tercera Divisió. Hem confeccionat un bon equip, potent, i estem molt il·lusionats”,_ ha declarat el president.